**לימוד מקצוע**

**תלמוד בבלי מסכת קידושין דף ל עמוד ב**

הגמרא מצטטת קטעים מתוך הברייתא ומפרשת אותם

הגמרא שואלת מנין לנו (=מה המקור) שאדם חייב ללמד את בנו אומנות?

אמר חזקיה: המקור הוא בפסוק ״ראה חיים עם אשה אשר אהבת״(קהלת ט 9)

חיים מתפרש כאן כלימוד מקצוע שיאפשר חיים בכבוד, פרנסה. והמילה 'אשה' מתפרשת או כפשוטה או במובן תורה (שהרי צריך לאהוב את התורה ולהגות בה כמו שגבר אוהב אשה וחושב עליה כל הזמן).

אם אשה ממש, כשם שחייב האב להשיא אשה לבנו כך חייב ללמדו אומנות ואם אשה מתפרש תורה, אז כשם שחייב האב ללמד את בנו תורה, כך חייב ללמדו אומנות.

״ויש אומרים אף להשיטו בנהר״ (ציטוט מהברייתא)

מה הטעם של הלכה זו?

עונה הגמרא: זה הצלת חיים של הילד כי אם לא ידע לשחות - יטבע.

״רבי יהודה אומר: כל שאינו מלמדו אומנות מלמדו ליסטות״ (ציטוט מהברייתא)

שואלת הגמרא: האם תעלה בדעתך שאב שלא לימד את בנו אומנות לימד אותו ליסטות?! והרי לא לימדו דבר?! אלא הכוונה היא: כאילו מלמדו ליסטות. הבן יהיה חסר מקצוע ויתדרדר לפשע.

שואלת הגמרא: מהי בינייהו? (מה ההבדל בין רבי יהודה לבין תנא קמא, הלכה למעשה)

הגמרא עונה: ההבדל בא לביטוי במקרה של אב שמלמד את בנו לעשות עסקים, לעסוק במסחר. לפי תנא קמא האב יצא ידי חובתו. ולפי רבי יהודה האב לא יצא ידי חובתו מכיוון שבעתות מצוקה העסקים בשפל והבן לא יוכל להתפרנס מהם. לפי שניהם ניתן ללמד את הבן מקצוע שתמיד נחוץ כמו אופה, רופא וכדו'.